- Vi betaler alle. Sådan lød løftet fra Jammerbugt FCs tyske ejer, Klaus-Dieter Müller tilbage i august, da skifteretten i Hjørring afsagde et konkursdekret over klubben. Her skyldte klubben 450.000 kroner i løn til tre spillere og en træner. Det beløb er siden steget til flere millioner, vurderer Spillerforeningen. Hvis Jammerbugt FC  kan skaffe pengene, er det i dag sidste chance for at kære skifterettens afgørelse om konkursen. Fodboldklubben forsøgte i skifteretten at få konkursen udsat, men Spillerforeningen fastholdt, at der skulle afsiges konkursdekret, og det blev der, forklarer advokat Palle Møller Jørgensen ved Advokaterne Amtmandstoften, der er gået ind som kurator. - De siger, der kommer 400.000 euro. Vi har bare ikke set nogle penge endnu, siger advokat Palle Møller Jørgensen ved Advokaterne Amtmandstoften, der er gået ind som kurator. Tvivlsom fremtid Han regner med at vide besked senere mandag om, hvorvidt klubben har kæret konkursdekretet. Hvis de ikke gør det, så er skifterettens afgørelse - altså konkursen - endelig. - For hver dag, der går, bliver muligheden for at kalde konkursen tilbage mindre. For gælden stiger, i takt med at andre kreditorer kommer med deres krav til konkursboet. Hvis 2. divisionsklubben kærer, så er advokaten stærkt i tvivl om den økonomiske fremtid: - Hvis de kærer, er det nok for at vinde tid til at finde de penge. Men det er ikke normalt, at tage den så langt ud, siger Palle Møller Jørgensen, der vurderer, at det ville trække afgørelsen ud i flere måneder, fordi landsretten dermed skulle tage stilling i sagen. - Og selvom de skulle få betalt de 400.000 euro, så venter der jo stadig klubben et millionkrav, understreger han og refererer til det stigende skyldige beløb for klubben. Vi havde fat i Klaus-Dieter Müller, da konkursdekretet blev afsagt. Se det her:

Opsummering:
2. divisionsklubben Jammerbugt FC har mandag deadline for at kære det konkursdekret, der blev afsagt for to uger siden.